**Referat**

Birkerød Privatskole Birkevej 15 – 17 3460 Birkerød Tlf.: 4581 0318 Fax: 4581 0374

**Generalforsamling 2017**

Torsdag den 6.april 2017 kl. 19.00 i Fælleslokalet på 1.sal

**Dagsorden:**

1. Valg af dirigent
2. Bestyrelsen aflægger beretning
3. Bestyrelsen forelægger den reviderede og godkendte årsrapport til orientering
4. Skolelederens beretning
5. Valg af bestyrelsesmedlemmer
6. Valg af suppleanter
7. Behandling af indkomne forslag (udgår)
8. Eventuelt

Bestyrelsesformanden bød velkommen og gennemgik generalforsamlingens dagsorden.

**Ad 1. Valg af dirigent og referent**

Christian Dracmann blev valgt som dirigent.

Per Mortensen blev valgt som referent.

Dirigenten startede med at konstatere at generalforsamlingen er lovligt indkaldt.

**Ad 2. Bestyrelsens beretning blev gennemgået af formand Lars Stibius**

Vi har stadig en stor søgning til skolen og der er ventelister til stort set alle klassetrin. Skolen har derfor en rigtig god økonomi, og vi har for øjeblikket næsten fuldt hus med 393 elever. Der er maksimalt plads til 397 elever.

I bestyrelsen har vi altid et stort fokus på udvikling af skolens medarbejdere, og på at udvikle det pædagogiske grundlag, så medarbejderne altid er helt opdateret på deres pædagogiske viden.

Skolens leder vil senere komme nærmere ind på emnet inklusion på skolen.

Vi har i år haft større fokus på vores bygningsmasse bla. fordi vi har fået totalrenoveret Bøgehuset og vi har brugt meget tid på at få lavet udbudsmaterialet til vores kommende renovering af gymnastiksalen. Der er nu indgået aftale med en entreprenør, og vi forventer at renoveringsarbejdet starter den 15.maj 2017.

Bestyrelsens konklusion er, at vi har en god og velfungerende skole. Skolen har mange interessenter, og der vil altid fra tid til anden være forskellige udfordringer, der skal håndteres, men det bliver altid løst hen af vejen på en god måde.

Bestyrelsen har haft stor fokus på trafikken i nærheden af skolen. Der er lavet forskellige kampagner for at få forældrene til at overholde regler og påbud vedrørende trafik rundt om skolen. Det forventes, at der er behov for en løbende indsats på dette område.

Som noget nyt er elevrådet i år inviteret til bestyrelsesmøderne, hvilket fungerer rigtig godt. De bidrager med relevante input og holdninger til deres hverdag på skolen.

Vi har i år udarbejdet en loyalitetsundersøgelse blandt skolens forældrekreds. Undersøgelsen viser grundlæggende, at vi har nogle meget loyale og tilfredse forældre. Undersøgelsen resulterede også i en del inspirerende kommentarer vedrørende skolen og skolens drift. Alle disse kommentarer er blevet læst af skolens ledelse og taget til efterretning.

Bestyrelsen har haft meget fokus på egen synlighed og har bla. været rundt og præsentere sig på forældremøder, og har derudover været synligt til stede ved sensommermarkedet i september.

Kommende større udgiftsposter; Renovering af to små skolegårde. Etablering af udluftning i resterende klasselokaler. Samlet estimat er på ca. 2 mio. kr. Derudover kommer udgiften til renovering af gymnastiksalen på ca. 6 mio. kr. Skolen har generelt en rigtig god og sund økonomi, hvilket er årsagen til, at vi er i stand til selv at finansiere renoveringen af gymnastiksalen.

Dirigenten konstaterede herefter, at beretningen var aflagt og godkendt af forsamlingen.

**Ad 3. Det reviderede regnskab gennemgås af formanden**

Skolens indtægter stiger i kraft af skolepengestigning på 50 kr. og en stigning i statstilskuddet, hvorimod de finansieller poster er faldet pga. kurstab ved omlægning af lån. Årets resultat på 570.000 kr. er højere end forventet, og bestyrelsen anser det for et tilfredsstillende resultat.

Dirigenten konstaterede at årsregnskabet blev fremlagt for- og godkendt af forsamlingen.

**Ad 4. Skoleleder Susanne Frey aflagde sin årsberetning**

Først en tak til skolens gode og engagerede medarbejdere, der yder en meget stor daglig indsats, og som er årsag til, at skolen fungerer så godt som den gør.

En særlig tak til skolens administration, som altid udviser overskud og venlighed over for medarbejdere og elever, og samtidig får løst deres arbejdsopgaver på en særdeles tilfredsstillende måde.

Også en tak til Hanne Junget, som for nylig trådte til, selv om hun var gået på pension, til at varetage et barselsvikariat i tysk.

Velkommen til Rasmus Olsen, som er nyansat lærer fra 1.december 2016.

Ingelise Semark har valgt at drosle ned på sit arbejde fra 1.august, og derfor søger vi en ny naturfagslærer pr. 1.august.

Skolens pedel opsagde sin stilling pr. 1.november og i stedet har vi ansat Johan Luth-Svan som ny pedel.

Skolen har også pr. 1.august 2016 ansat Per Mortensen som ny viceskoleleder. Per kommer fra et job som viceskoleleder på Marie Mørks Skole i Hillerød. Per er kommet rigtig godt i gang med sit nye job.

Vi skal snart (1.maj) modtage 44 nye børn i vores kultur mini, som fungerer rigtig godt under ledelse af Anette Blum.

Vedrørende skolens bygningsmasse, så er der altid noget at tage fat i, men generelt har vi nogle gode og velholdte lokaler, som løbende bliver renoveret.

Vi har igangsat en plan for udskiftning af ventilation i klasseværelserne. Alle lokaler er færdig installeret i 2019. Projektet har vist sig at være lidt dyrere end først antaget, da der skal flyttes nogle tagspær for at få plads til ventilationsmodulerne.

Der har lige været gennemført tilsyn af skolens tilsynsførende Karsten Petersen. Karsten har efterfølgende afleveret en meget positiv tilsynsrapport, hvor han giver udtryk for, at skolen i høj grad står mål med den undervisning, som gives i folkeskolen.

Hvert år gennemføres der mange arrangementer/aktiviteter på skolen. Heraf vil jeg nævne følgende:

De kreative fag gennemfører hvert år en fremvisningsaften, hvor forældrene kan komme og se, hvad der er blevet arbejdet med i løbet af året. Her lærer eleverne at præsentere deres arbejde, og lytte og tage imod fra andre

7.klasse har igen i år gennemført en musical, som de har opbygget helt fra bunden. Det var i gen i år en bragende succes, hvor 7.kl f.eks. fik arbejdet med at overskride deres egne grænser.

Elevrestaurant ved madskundskabslærer Yves Tra Bi er også et stort projekt, hvor eleverne får mulighed for at vise hvad de kan, og hvad de kan præstere, når man giver dem ansvar.

Gallafest for 8. og 9.klasse blev i år afholdt i marts, hvor klasserne spiser og danser sammen i deres fineste skrud. Aftenen starter med at der danses lancier og afsluttes med diskotek.

Trivselsdag bliver afholdt et par gange om året med det samme emne for hele skolen. Der har f.eks. i år været fokus på den digitale trivsel, for at lære eleverne hvordan man gebærder sig i en moderne digital verden. Grundlæggende handler det om at holde skolens værdier levende, og tage stilling til hvad det egentlig er, vi vil med hinanden.

Vi har 1.hjælpskursus på 1., 3. og 5.klassetrin og derudover gennemføres der hvert år førstehjælpskursus for en tredjedel af medarbejderne.

Der er også på vores skole børn, som har en anderledes måde at agere på, eller en anderledes tilgang til læring, og som derfor har brug for særlig støtte. Derfor har vi et AKT/Inklusionsteam som kan støtte op og tale/arbejde med børnene med det formål, at få dem til at trives socialt og udnytte deres evner optimalt. Vi har forskellige kreative indgange til dette arbejde – f.eks. musiske tilgange, billedskole, sandplay mm. Det er skolens indtryk, at disse elever er virkelig godt integreret her på skolen.

Vi har i mange år haft skilsmissegrupper på skolen. Her får børnene hjælp til at tale om deres følelser i forbindelse med forældrenes skilsmisse. Skilsmissegrupperne ledes meget kompetent af Mette Hummel.

Vi køber hvert år forskellige skolekoncerter til vores elever for at give eleverne en kulturel oplevelse, som de måske ikke vil få andre steder. Dette har også i år givet eleverne store musikalske oplevelser med nogle virkelig dygtige musikere.

Musikskolen kører rigtig godt, og der er mange tilmeldte børn. Der bliver i musikskolens regi afholdt forskellige arrangementer – bl.a. trommelørdag og forårskoncert.

Der bliver igen i år afholdt FWA (forældrearbejdsweekend). Dels for at få lavet nogle praktisk ting på skolen, og dels for at styrke fællesskabet forældre imellem. Denne gang bliver det en male-arbejdsweekend den 22. og 23. april 2017.

IT: I vores administration har vi fået indkørt et ”virtuelt skrivebord”, hvilket letter administrations arbejdsgangen betydeligt. Derudover har vi investeret i ”office-365” løsningen for elever og medarbejere. Løsningen giver 1 TB lagerplads i ”skyen” og derudover gives der mulighed for at hver elev og medarbejder kan installere den fulde microsoft officepakke på op til fem af deres egne computere. Vi har fået tildelt 100.000 kr. af en fond til indkøb af ipads til vores indskoling, hvilket vi er meget glade for.

Vi har fået et tilbud om at nogle af vores elever i 9.klasse kan deltage i nogle ”masterclasses” på Birkerød Gymnasium i næste skoleår. Der vil blive udbudt masterclasses i science og ”global issues”, og vi har mulighed for at tilmelde fem elever til hvert forløb.

Vi har i dette skoleår iværksat et samarbejde med Pia Beck Rydahl. Pia har i løbet af året arbejdet målrettet med at udvikle elevernes og personalets relationskompetencer. Der arbejdes med eleverne i nogle workshops, hvor der arbejdes med deres selvværd og selvtillid. Pia Beck Rydahl har især fokus på det store pres som mange unge mennesker føler for at kunne klare sig fagligt, men i særdeleshed også socialt i en moderne verden. Målet er at få eleverne til at hvile mere i sig selv. Vi håber, at kunne fortsætte dette arbejde næste skoleår. Sideløbende med dette arbejde har lærerne supervisionsmøder med Pia, hvor de arbejder med deres egne relationskompetencer.

Vi gennemførte i december 2016 en loyalitetsundersøgelse blandt skolens forældre, med det formål at blive klogere på, hvilke bevæggrunde der lægger bag forældrenes tilvalg af Birkerød Privatskole. Det er meget glædeligt at konstatere, at vi generelt har nogle meget loyale og tilfredse forældre. Derudover kunne vi konkludere ud fra undersøgelsens resultater, at skolens profil passer rigtig godt til det billede, som skolens forældre har af skolen. Undersøgelsen gav også mulighed for at afgive en skriftlig kommentar, hvilket mange forældre benyttede sig af. Alle disse kommentarer er blevet læst, og skolens ledelse vil indtænke dem i deres daglige arbejde med at udvikle skolen.

Tak til skolens forældre for at deltage i undersøgelsen og for et rigtig godt samarbejde generelt.

Forsamlingen havde ingen spørgsmål til skolelederens beretning.

**Ad 5. Valg af bestyrelsesmedlemmer**

Dirigenten bad den nuværende bestyrelse og suppleanter om at præsentere sig.

Diana Dodensig og Trine Krarup er på valg. Diana modtager genvalg, men Trine genopstiller ikke. Anders Liechti opstiller til valg til bestyrelsen.

Diana Dodensig og Anders Liechti blev valgt til skolens bestyrelse.

**Ad 6. Valg af suppleanter**

Lasse Elbrønd Skovgaard er på valg og modtager genvalg.

Kent Bredahl opstiller som suppleant.

Lasse og Kent blev begge valgt som suppleanter til skolens bestyrelse.

**Ad 7. Indkomne forslag**

Punktet udgår, da der ikke er indkommet forslag.

**Ad 8. Eventuelt**

Opfordring til at man får lavet en velkomst-pamflet til forældre, hvor skolen bl.a. kan informere om trafikreglerne rundt om/i nærheden af skolen. Spørgeren har selv oplevet, at hun havde været forældre på skolen i et stykke tid, inden hun blev gjort opmærksom på trafikreglerne.

 **\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_**

Christian Drachmann Lars Stibius

 dirigent bestyrelsesformand